钦定古今图书集成/历象汇编/庶征典/第094卷 > 《清源洞祈雨疏》前人
## 钦定古今图书集成/历象汇编/庶征典/第094卷 > 《清源洞祈雨疏》前人

岁以稔闻，方惟多稼之喜；雨弗时至，又深无麦之忧。
盖当播殖之期，正赖霑濡之泽。今高田欲种而无水
以耕，下田虽种而无水以溉。戚休所系，愁叹相闻。况
夫风高气燥，则居者用虞；泉竭井枯，则汲者告病。皆
民生之甚患，岂守土之敢安？是用奔走乞灵，虔恭请
命。寸云触石，愿倏变于阴威；三日为霖，庶均霑于德
施。